Tveir sigrar og eitt tap hjá Vesturlandsliðunum í körfunni Öll þrjú Vesturlandsliðin sem taka þátt í Lengjubikar karla og kvenna í körfubolta léku í gærkvöldi í sínum riðlum . Í Stykkishólmi léku bæði karla - og kvennalið Snæfells gegn liðum KR , en í Borgarnesi mættu Skallagrímsmenn liði Hamars frá Hveragerði . Fyrri leikurinn í Stykkishólmi , sem fór fram kl. 18 , var leikur kvennaliðina sem Snæfell sigraði með fimm stigum , 73 : 68 . Leikurinn var hnífjafn mest allan tímann og var staðan í hálfleik 40 : 41 fyrir gestina . Snæfellskonur uppskáru hins vegar sex stiga forystu undir lok þriðja leikhluta , 57 : 51 , og náðu síðan að fylgja henni eftir með góðum leik í lokaleikhlutanum . Hildur Sigurðardóttir var stigahæst í liði Snæfells í gær með 22 stig og 10 fráköst en á eftir henni kom hin bandaríska Chynna Unique Brown með 21 stig . Þá skoruðu Guðrún Gróa Þorsteinsdóttir 11 , Eva Margrét Kristjánsdóttir 9 og Hugrún Eva Valdimarsdóttir 4 . Einnig voru Edda Bára Árnadóttir , Helga Hjördís Björgvinsdóttir og Rebekka Rán Karlsdóttir allar með 2 stig . Góður fjórði leikhluti dugði ekki til Að leik kvennaliðann loknum fór fram leikur karlaliðanna . Leikurinn fór jafnt af stað í byrjun en þegar leið á fyrsta leikhluta náðu KR-ingar nokkurra stiga forskoti . Með snörpum sóknarleik á síðustu mínútum hans náðu gestirnir hins vegar bæta í forskotið var staðan að leikhlutanum loknum 19:28 . KR-ingar héldu uppteknum hætti í öðrum leikhluta og bættu við forystu sína . Snæfellingar náðu hins vegar að klóra í bakkann áður en flautað var til hálfleiks en þá var staðan 36 : 44 . Heimamenn komu illa stefndir til leiks í þriðja leikhluta og áður en langt um leið var forskot KR-inga komið í 18 stig . Hólmarar unnu þó tilbaka fáein stig áður en leikhlutanum lauk . Staðan eftir þriðja leikhluta 53 : 67 . Heimamenn hresstust heldur við í fjórða leikhluta með miklum baráttuleik . Átu þeir upp stigamuninn hægt og bítandi þannig að um miðjan leikhluta var munurinn einungis fjögur stig , 70 : 74 . Liðin skiptust síðan á körfum á lokamínútunum en án þess að Snæfell kæmist yfir . Sigurinn var því KR-inga . Lokatölur 85 : 87 . Stigahæstur Hólmara í leiknum var Bandaríkjamaðurinn Zachary Jamarco Warren sem skoraði 26 stig , en að auki tók hann 9 fráköst og gaf 7 stoðsendingar . Jón Ólafur Jónsson kom næstur með 12 stig og þá Finnur Atli Magnússon með 11 . Einnig skoruðu Sigurður Þorvaldsson 11 , Kristján Pétur Andrésson 10 , Stefán Karel Torfason 4 , Sveinn Arnar Davíðsson 4 , Hafþór Ingi Gunnarsson 3 , Snjólfur Björnsson 2 og Pálmi Freyr Sigurgeirsson 2 . Kaflaskipt í Borgarnesi Skallagrímsmenn báru loks sigurorð af liði Hamars frá Hveragerði á heimavelli sínum í Borgarnesi með átta stigum , 104 : 92 . Leikurinn var kaflaskiptur mjög en Borgnesingar réðu leiknum með miklum yfirburðum í fyrri hálfleik , höfðu yfir 29 : 16 að loknum fyrsta leikhluta og síðan 60 : 36 í hálfleik . Liðið missti tvo leikmenn út af meidda í fyrri hálfleik , þá Trausta Eiríksson og Val Sigurðsson , og léku þeir ekki meira með liðinu í leiknum . Meiðsli þeirra eru þó ekki alvarleg . Síðari hálfleikur var heldur brokkgengur hjá Skallagrímsmönnum sem réðu illa við að verjast sóknarleik gestanna . Einnig ollu villuvandræði Grétars Inga Erlendssonar þeim vandkvæðum undir körfunni á þessum kafla . Hamarsmenn gengu því á lagið og minnkuðu muninn töluvert áður en þriðji leikhluti var allur en staðan að honum loknum var 79 : 68 . Góð viðspyrna heimamanna í sókn sem vörn í lokaleikhlutanum tryggði hins vegar það að Hamarsmenn komust ekki nær og því var sigurinn Borgnesinga að endingu . Fremstur í liði Skallagrímsmanna í leiknum var Egill Egilsson sem átti sinn besta leik í Skallagrímsbúningnum til þessa með 20 stig og hvorki meira né minna en 22 fráköst . Stigahæstur í liði heimamanna var hins vegar Davíð Ásgeirsson sem skoraði 23 stig . Grétar Ingi Erlendsson stimplaði sig vel inn í sínum fyrsta heimaleik í Skallagrímsbúningnum og skoraði 20 stig . Þá skoruðu Davíð Guðmundsson 19 stig , Orri Jónsson 17 , sem einnig gaf 10 stoðsendingar , og Sigursteinn O. Hálfdánarson 5 . Þétt dagskrá framundan Riðlakeppni Lengjubikarsins klárast í lok vikunnar og því er þétt dagskrá framundan hjá öllum liðum . Karlalið Snæfells keppir á föstudaginn gegn Breiðablik á útivelli og síðan aftur gegn KR á sunnudaginn í Vesturbænum . Næsti leikur Snæfellskvenna fer hins vegar fram á morgun gegn Haukum í Hafnarfirði , en síðasti leikur þeirra í riðlakeppninni verður á laugardaginn gegn Njarðvík í Stykkishólmi . Þá leika Skallagrímsmenn gegn KFÍ á Ísafirði á föstudaginn og loks gegn Stjörnunni heima í Borgarnesi á sunnudaginn .